Diari Oficial de la Generalitat Valenciana


Sumari del DOGV 4858, del 07-10-2004 (2004/9800)

ORDE de 6 de setembre de 2004, de la Conselleria de Sanitat, per la qual convoca beques per a ajudes a estudis d'investigació en matèria d'avaluació de tecnologies sanitàries i qualitat assistencial de la Direcció General d'Ordenació, Avaluació i Investigació Sanitària per a l'any 2004.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4858

Data del DOGV
:   07-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9800


Data del document
:   06-09-2004

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * estadística
    * suport econòmic
    * assignació per estudis
    * investigació mèdica
    * professió sanitària

ORDE de 6 de setembre de 2004, de la Conselleria de Sanitat, per la qual convoca beques per a ajudes a estudis d'investigació en matèria d'avaluació de tecnologies sanitàries i qualitat assistencial de la Direcció General d'Ordenació, Avaluació i Investigació Sanitària per a l'any 2004. [2004/9800]
  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca la concessió de beques per a per a treballs formatius en l'àmbit de l'avaluació de tecnologies sanitàries i qualitat assistencial.
  
L'objectiu general d'esta convocatòria és afavorir la producció de coneixement científic com a element base en el qual fonamentar els programes, les polítiques de salut i les activitats de prestació assistencial.
  
Per això, a proposta de la Direcció General d'Ordenació, Avaluació i Investigació Sanitària, i d'acord amb el que preveu l'article 11 de la l'Orde de 31 de juliol de 2003, del conseller de Sanitat, que desplega el Decret 116/2003, d'11 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i segons que establix el Decret 108/1992, de 6 de juliol, del Govern Valencià, que regula la concessió de beques,
  
ORDENE
  
Article 1
  
Esta orde té per objecte convocar un concurs públic per a la concessió de beques per al desplegament de treballs formatius en matèries d'avaluació de tecnologies sanitàries i investigació sanitària i aprovar les bases per les quals es regiran, que s'incorporen com a annex d'esta orde.
  
Article 2
  
Les beques que regula esta orde es finançaran a càrrec del programa pressupostari 92.50.05.2316.196.42.7, de la Direcció General d'Ordenació, Avaluació i Investigació Sanitària, codi de línia T4510000, per un import total màxim de trenta-quatre mil euros (34.000 €), dels pressupostos de la Generalitat Valenciana per a l'any 2004.
  
Article 3
  
S'autoritza el director general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.
  
Article 4
  
Contra esta convocatòria i les bases, que exhaurixen la via administrativa, es pot interposar, amb caràcter potestatiu, un recurs de reposició davant del conseller de Sanitat, en el termini d'un mes des de la publicació, en els termes previstos en l'article 116 de la Llei 30/1992.
  
També es podrà interposar un recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, i també amb els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, davant de la Sala Contenciosa Administratiu del Tribunal Superior de Justícia de la Comunitat Valenciana, en el termini màxim de dos mesos, comptadors a partir de l'endemà de la publicació d'esta orde.
  
Article 5
  
Esta orde vigirà des de l'endemà de la publicació en el Diari Oficial de la Generalitat Valenciana.
  
València, 6 de setembre de 2004
  
El conseller de Sanidad,
  
VICENTE RAMBLA MOMPLET
  
ANNEX
  
Beques per a treballs en matèries d'avaluació de tecnologies sanitàries, qualitat assistencial i investigació sanitària
  
Primera. Objecte i finalitat
  
1.1 Les beques tenen per objecte l'ajuda a treballs formatius en matèries d'avaluació de tecnologies sanitàries, qualitat assistencial i investigació sanitària, duts a terme per la Direcció General d'Ordenació, Avaluació i Investigació Sanitària.
  
1.2 Es convoquen quatre beques destinades a titulats universitaris que col·laboren en els projectes i accions d'investigació, avaluació de tecnologies sanitàries i tutoria I+D+I que s'han de dur a terme en la Direcció General d'Ordenació, Avaluació i Investigació Sanitària
  
Segona. Dotació, duració i pagament de les beques
  
2.1 Les beques estan dotades amb mil cent vint-i-cinc euros (1.125 €) bruts mensuals, que estaran subjectes a les retencions legals. La Generalitat Valenciana contractarà una assegurança d'accidents i malaltia per al becari, pel temps de duració de la beca, si no té cobertes estes contingències.
  
2.2 El període de duració de les beques comprén des de l'endemà de la notificació fins el 31 de desembre de 2004. No obstant això, poden prorrogar-se, per mitjà d'una resolució que n'explique els motius, amb la condició que hi haja una consignació pressupostària adequada i suficient en l'exercici 2005. En qualsevol cas, la beca no pot tindre una duració superior a 18 mesos.
  
2.3 L'import de les beques es pagarà mensualment, després de la certificació de conformitat prèvia emesa pel director general d'Ordenació, Avaluació i Investigació Sanitària i de l'acreditació d'estar al corrent de les obligacions tributàries i davant la Seguretat Social.
  
Tercera. Titulació exigida, condicions generals i barem
  
3.1 Els aspirants que desitgen accedir a esta convocatòria de beques hauran de tindre el títol de llicenciats, de qualsevol disciplina afí amb l'àrea de ciències de la salut, estadística o economia sanitària.
  
3.2 Es tindran en compte en el procés de selecció, els coneixements següents:
  
a) Cursos d'especialització, especialment en investigació sanitària, salut pública, gestió sanitària, i bioestadística.
  
b) Idiomes: anglés, francés i valencià.
  
c) Coneixements d'informàtica, estadística i anàlisi econòmica.
  
3.3 Els mèrits adduïts pels aspirants es valoraran de la manera següent:
  
a) Expedient acadèmic: fins a 2 punts.
  
b) Formació extraacadèmica: 2 punts.
  
c) Formació i coneixements en la metodologia usada en l'avaluació de tecnologies sanitàries, qualitat assistencial i investigació sanitària: 2 punts.
  
d) Entrevista personal: 4 punts.
  
3.4 Seran excloses les sol·licituds dels aspirants que tinguen una relació laboral remunerada. Els mèrits que s'al·leguen han de ser acreditats, ben compulsats, en el moment de la presentació de les sol·licituds.
  
Quarta. Formalització de sol·licituds i termini
  
En la sol·licitud, adreçada a la Direcció General d'Ordenació, Avaluació i Investigació Sanitària, es farà constar:
  
a) Cognoms
  
b) Nom
  
c) Data de naixement
  
d) Nacionalitat
  
e) Document nacional d'identitat
  
f) Adreça
  
g) Població i codi postal
  
h) Telèfon i fax més pròxim
  
i) Titulació
  
j) Expedient acadèmic
  
k) Currículum
  
l) Declaració jurada de no tindre cap relació laboral i d'estar al corrent de les obligacions fiscals
  
m) Qualssevol altres documents que acrediten la possessió del títol o mèrits docents, investigadors o professionals que es desitgen al·legar
  
El termini de presentació de les sol·licituds és de 15 dies naturals, comptadors des de l'endemà de la publicació d'esta orde en el Diari Oficial de la Generalitat Valenciana.
  
Les sol·licituds s'adreçaran a la Direcció General d'Ordenació, Avaluació i Investigació Sanitària, carrer del misser Mascó, 31, València 46784.
  
Cinquena. Comissió avaluadora, selecció, resolució i recursos
  
5.1 La comissió avaluadora estarà presidida pel director general d'Ordenació, Avaluació i Investigació Sanitària, que actuarà com a president, i en formaran part:
  
- El cap de l'Àrea d'Inspecció, Avaluació i Ordenació
  
- El cap del Servici d'Avaluació i Auditoria Sanitària
  
- Un representant del Servici d'Avaluació i Auditoria Sanitària
  
- Un responsable de l'Oficina d'Investigació Sanitària
  
5.2 La comissió tindrà facultats per a resoldre tots els dubtes que apareguen en la interpretació de les bases. La comissió avaluadora, tindrà en compte, en el moment d'efectuar la proposta de concessió, el barem que s'establix en la base tercera d'esta convocatòria. En la proposta de concessió de beques que emeta la comissió s'establirà una borsa de reserva, per al cas de produir-se alguna renúncia o abandó.
  
Sexta. Drets, obligacions, tutoria i incidències dels becaris
  
6.1 Quant a les obligacions dels beneficiaris, s'aplica el que disposa el Decret Legislatiu de 26 de juny de 1991, del Consell de la Generalitat Valenciana, que aprova el Text Refós de la Llei de la Hisenda Pública de la Generalitat Valenciana, especialment l'article 47.
  
6.2 Les beques són incompatibles amb qualsevol altra beca, ajuda o activitat laboral regular. La infracció d'esta regla, en qualsevol moment del període de duració de la beca, la deixarà sense efecte.
  
6.3 La Direcció General d'Ordenació, Avaluació i Investigació Sanitària convocarà els sol·licitants adjudicataris de les beques per a la signatura del document de notificació i acceptació.
  
6.4 La Direcció General d'Ordenació, Avaluació i Investigació Sanitària ordenarà les activitats i projectes i establirà la dedicació dels becaris, segons els criteris dels seus servicis i mitjans, i amb una dedicació total de 40 hores setmanals.
  
6.5 Les obligacions dels becaris seran:
  
a) Col·laborar en els treballs apropiats a la seua titulació i assistència a la investigació i el treball en avaluació de tecnologies sanitàries, qualitat assistencial i investigació sanitària.
  
b) Dur a terme el treball encomanat amb dedicació exclusiva.
  
c) Un mes abans de l'acabament de la beca, elaborar una memòria científica i de les activitats fetes durant el període esmentat.
  
6.6 En acabat el període de la beca, i després de l'informe d'assistència, aprofitament i aptitud, el director general d'Ordenació, Avaluació i Investigació Sanitària n'estendrà un certificat.
  
6.7 La Direcció General d'Ordenació, Avaluació i Investigació Sanitària resoldrà les incidències que es produïsquen durant el període de la beca i podrà deixar-les sense efecte, després de l'audiència de la persona interessada, en els casos següents:
  
a) Incompliment de les obligacions.
  
b) No fer l'activitat que en va motivar la concessió.
  
c) Deixar de tindre els requisits exigits en esta convocatòria.
  
En el cas d'incidències, renúncies, abandons o incompliments que deixen vacant una beca, es cobrirà segons l'orde establit en la borsa de reserva que resulte del procés de selecció.